AfriForum Jeug neem Paasfeesgees na die Jakaranda Kinderhuis - AfriForum Jeug
Die Jakaranda Kinderhuis ontvang nie meer finansiële steun van groot privaat maatskappye of die regering nie, omdat 70% van die huis se inwoners wit is. Dit het 'n direkte invloed op die kinderhuis se maandelikse bedryfskoste. Elke huis het sowat 13 kinders wat wissel tussen 18 maande en 18 jaar.
"Volgens die kinderhuis se webwerf kos dit sowat R218 per dag om na elke kind se behoeftes om te sien. Ons wou 'n verskil in die kinders se lewe maak, al was dit net vir een dag. Ons wou nie net 'n donasie aflaai nie, so, ons het die hele dag lekker met die kinders gespeel. Die studente van AfriForum Jeug Tukkies het 'n paaseier-soektog vir die kinders gehou, en dit was groot pret," sê Rochelle Oosthuyse, voorsitter van AfriForum Jeug Tukkies.
AfriForum Jeug moedig ander studente aan om betrokke te raak by gemeenskapsprojekte, veral by kinderhuise. "Al wat party huismoeders vra, is iemand wat die kinders kan help met huiswerk. Dit is dalk net 'n bietjie tyd wat jy gee, maar die invloed wat jy op kinders se lewens het, is van onskatbare waarde."